CELEX: 62009TN0247
Language: fi
Date: 2009-06-16 00:00:00
Title: Asia T-247/09: Kanne 16.6.2009 — Evropaïki Dynamiki v. Euroopan yhteisöjen komissio

29.8.2009   
            
            
               FI
            
            
               Euroopan unionin virallinen lehti
            
            
               C 205/43
            
         Kanne 16.6.2009 — Evropaïki Dynamiki v. Euroopan yhteisöjen komissio
   (Asia T-247/09)
   2009/C 205/79
   Oikeudenkäyntikieli: englanti
   
      Asianosaiset
   
   
      Kantaja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Atheena Kreikka) (edustajat: asianajaja N. Korogiannakis ja asianajaja M. Dermitzakis)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               Ensimmäisen oikeusasteen tuomioistuimen on kumottava komission päätös, jolla se hylkäsi kantajan avoimessa tarjouspyyntömenettelyssä julkaistun tarjouspyynnön AO 10186 ”Euroopan unionin virallisen lehden täydennysosan tuotanto ja levitys: TED-verkkosivusto, EUVL:n S.osan levykkeet ja niihin liittyvät offline- ja online-tiedotusvälineet” (EUVL 2009/S 2-001445) johdosta jättämän tarjouksen, ja josta kantajalle ilmoitettiin 7.4.2009 päivätyllä kirjeellä, sekä kaikki muut myöhemmät komission päätökset mukaan lukien se, jolla päätettiin tehdä hankintasopimus tarjouskilpailun voittajan kanssa
            
         
               —
            
            
               komissio on velvoitettava suorittamaan kantajalle korvauksena kantajan kysymyksessä olevan tarjouskilpailumenettelyn johdosta kärsimästä vahingosta 1 490 215,58 euroa
            
         
               —
            
            
               komissio on velvoitettava korvaamaan kantajalle tästä kanteesta aiheutuneet oikeudenkäyntikulut siinäkin tapauksessa, että kanne hylätään.
            
         
      Oikeudelliset perusteet ja pääasialliset perustelut
   
   Kantaja vaatii käsiteltävänä olevassa asiassa sen vastaajan tekemän päätöksen kumoamista, jolla tämä hylkäsi kantajan avoimessa tarjouspyyntömenettelyssä Euroopan unionin virallisen lehden täydennysosan tuotanto ja levitys: TED-verkkosivusto, EUVL:n S-osan levykkeet ja niihin liittyvät offline- ja online-tiedotusvälineet (AO 10186) -nimistä hankintaa koskevista palveluista tekemän tarjouksen ja päätti tehdä hankintasopimuksen tarjouskilpailun voittajan kanssa. Kantaja vaatii lisäksi korvausta siitä vahingosta, jonka se väittää kärsineensä kyseisen menettelyn johdosta.
   Kantaja esittää kanteensa tueksi seuraavat kanneperusteet.
   Kantaja katsoo ensiksi, että vastaaja on tehnyt erilaisia ja ilmeisiä arviointivirheitä ja kieltäytynyt esittämästä kantajalle perusteluita ja selvitystä ja rikkonut siten varainhoitoasetusta (1) ja sen soveltamissääntöjä ja direktiiviä 2004/18 (2) ja EY 253 artiklaa. Se toteaa, että komissio ei ilmoittanut koskaan kantajan kirjallisista pyynnöistä huolimatta sille, mitkä tarjouskilpailun voittajaan liittyvät ansiot olivat, vaikka se oli velvollinen tekemään niin. Kantajan näkemyksen mukaan komission esittämät kommentit olivat epämääräisiä, riittämättömiä ja sähkösanomatyylisiä, eivätkä ne käy järkevistä perusteluista. Kantaja katsoo edelleen, että komissio korjasi myöhemmin riidanalaisen päätöksen perusteluita sen jälkeen kun arviointikomitea oli käsitellyt raportin uudelleen ja päättänyt poistaa tarjouskilpailun voittajaa koskevan kommentin.
   Toiseksi kantaja väittää, että vastaaja rikkoo varainhoitoasetuksen 106 ja 107 artiklaa sekä loukkaa avoimuuden periaatetta ja syrjintäkiellon periaatetta sillä, että se ei sulje pois sellaisia tarjoajia, jotka turvautuvat muissa kuin WTO/GPA-maissa suoritettaviin töihin. Siinä tapauksessa, että komission olisi sitten sallittava tällainen osallistuminen, tämän olisi tapahduttava reilulla, avoimella ja syrjimättömällä tavalla siten, että siinä selvitetään ne valintakriteerit, joiden perusteella se jättää jotkut yhtiöt menettelyn ulkopuolelle tai hyväksyy toiset yhtiöt.
   Kolmanneksi kantaja väittää, että vastaaja on tehnyt ilmeisen arviointivirheen verratessaan kantajan tarjousta toisiin tarjouksiin, eikä se ole ilmoittanut tätä koskevia syitä, koska arviointikomitean kantajan tarjouksen osalta esittämät kielteiset seikat olivat epämääräisiä ja riittämättömiä.
   
      (1)  Euroopan yhteisöjen yleiseen talousarvioon sovellettavasta varainhoitoasetuksesta 25.6.2002 annettu neuvoston asetus (EY, Euratom) N:o 1605/2002 (EUVL L 248, s. 1).
   
      (2)  Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31.3.2004 annetun Euroopan parlamentin ja neuvoston direktiivi 2004/18/EY (EUVL L 134, s. 114).